རྒྱལ་ཡོངས་དཔེ་མཛོད་དང་ཡིག་རིགས་གཏན་འཇོག་ཁང་འདི་འབྲུག་གི་རྒྱལ་ས་ལྟེ་བ་ཐིམ་ཕུག་བཀྲ་ཤིས་ཆོས་རྫོང་གི་ཉེ་འདབས་ལུ་གཞི་བཙུགས་འབད་དེ་ཡོདཔ་ཨིན།དཔེ་མཛོད་འདི་ནང་ལུ་བཀའ་འགྱུར་དང་བསྟན་འགྱུར་ཁག་སྣ་ཚོགས་ཀྱིས་གཙོས་པའི་ཆོས་ལུགས་ཁག་གི་གསུང་འབུམ་རྩ་ཅན་ཚུ་དང་དཔལ་ལྡན་འབྲུག་པའི་རྒྱལ་རབས་སྲོལ་ཁྱུན་བཟང་པོའི་འབྱུང་གནས་རིན་ཆེན་གཏེར་གྱི་མཛོད་དང་འདྲ་བའི་གལ་གནད་ཅན་གྱི་གསུང་རབས་དང་ཞིབ་འཚོལ་པ་ཚུ་ལུ་རྒྱབ་རྟེན་ཁུངས་གཏུགས་ཀྱི་མཐུན་རྐྱེན་གྱི་ཡིག་ཆ་དང་དཔེ་དེབ།དེ་ལས་ཡིག་ཆ་རྙིངམ་ཚུ་མཁོ་བསྒྲུབས་འབད་དེ་ཡོདཔ་ཨིན།དེ་གིས་མ་ཚད་པར་དཔལ་ལྡན་འབྲུག་པའི་སྔར་སྲོལ་ནང་པའི་ཆོས་དང་འབྲེལ་བའི་ལམ་ལུགས་བཟང་པོའི་རིག་གཞུང་ཚུ་ཡར་རྒྱས་གོང་འཕེལ་གཏང་ནི་གི་དམིགས་གཏད་བསྐྱེད་དེ་ཡོདཔ་ཨིན༎